**Таццяна Савельеўна Марыненка**

*Памяць аб Героі Савецкага Саюза Таццяне Савельеўне Марыненка, мужнай партызанскай разведчыцы і сувязной, увекавечана. Яе імем названы мікрараён і вуліца ў нашым горадзе. На будынку педагагічнага коледжа – мемарыяльная* *дошка. Каля педколеджа і сярэдняй школы № 8 − помнікі Т.С.Марыненка. Імя гераіні прысвоена Зялёнкаўскай сярэдняй школе Полацкага раёна. Там жа ёй устаноўлены помнік.*

Час ідзе. Усе менш і менш застаецца ўдзельнікаў Вялікай Айчыннай вайны. Моладзь успрымае падзеі гэтай вайны, як ужо вельмі далёкае мінулае. Памяняўся і сам свет. Многае змянілася ва ўспрыманні маральных каштоўнасцяў. У некага ўжо іншыя героі.

I тым не менш да мінулага трэба адносіцца з павагай. Хай яно не заўсёды простае, часам супярэчлівае, але гэта наша гісторыя.

Таццяна Савельеўна Марыненка нарадзілася 25 студзеня 1920 года ў вёсцы Сухі Бор, цяпер Полацкі раён. У 1939 годзе скончыла Полацкае педагагічнае вучылішча. Працавала настаўніцай пачатковых класаў у вёсцы Зяленка Полацкага раёна.

3 першых дзён нямецка − фашысцкай акупацыі ўключылася ў барацьбу супраць фашыстаў.

Матэрыялы аб яе дзейнасці есць у архівах, музеях Полацкага педколеджа і Зялёнкаўскай сярэдняй школе.

Т.Марыненка са сваімі братамі і маладымі патрыётамі Полаччыны ўступіла ў барацьбу з захопнікамі. Яна вызначалася незвычайнай вытрымкай і здзіўляючым спакоем у складаных сітуацыях. Разам з жанчынамі Таня хадзіла ў лагеры ваеннапалонных, адшуквала "родных", перадавала ім прадукты завязвала сувязі.

Па свайму радыёпрыёмніку яна слухала зводкі Савінформбюро, перапісвала звесткі і распаўсюджвала сярод насельніцтва.

Па заданню камандавання партызанскай брыгады "Няўлоўныя" яна хадзіла ў Полацк, дзе сустракалася з падпольшчыкамі і прыносіла каштоўныя звесткі.

У большасці для забеспячэння бяспекі партызаны суправаджалі Таню да вёскі Гарбаціца або да Баравухі 2. На заданне яна хадзіла з чатырнаццацігадовым братам Лаўрэнам. Таня добра ведала мясцовасць Рызыкуючы жыццём, яна пранікала на чыгуначную станцыю, у раён варожага аэрадрома, у камендатуру. Па яе дадзеных аб канцэнтрацыі войск камандаванне "Няўлоўных" выклікала савецкую авіяцыю, якая бамбіла фашыстаў на станцыях Полацк, Грамы. I калі ў Полацку грымелі выбухі на электрастанцыі, на нафтабазе, у фашысцкім гарнізоне − да іх таксама мела дачыненне Т.С. Марыненка.

У 1992 годзе ў Полацку выдадзена кніга Уладзіміра Ліхачова «Героі Полаччыны», дзе расказана ў тым ліку і пра подзвіг Таццяны Марыненка.

Вось як у кнізе апісана гібель партызанкі.

«У канцы ліпеня 1942 года Таня і яе брат Лаўрэн трапілі ў аблаву. Разам з усімі іх сагналі ў веску Вялікія Жарцы. Там паліцай − здраднік указаў на яе «Партызанка! I брат у партызанах».

Гітлераўцы, імкнучыся вырваць у Тані звесткі аб партызанах і падпольшчыках, падверглі яе жудасным катаванням. Білі, ламалі пальцы. Яна траціла прытомнасць, сыходзіла крывею.

2 жніўня 1942 года Таццяну Марыненка, яе брата Лаўрэна і 20 заложнікаў фашысты расстралялі».

Магіла Таццяны Марыненка знаходзіцца ў вёсцы Жарцы Полацкага раёна.